Ehdotus: Euroopan parlamentin ja neuvoston asetus yhtenäisen eurooppalaisen ilmatilan organisoinnista ja käytöstä /* KOM/2001/0564 lopull. - COD 2001/0236 */



Virallinen lehti nro 025 E , 29/01/2002 s. 0506 - 0511



Ehdotus: EUROOPAN PARLAMENTIN JA NEUVOSTON ASETUS yhtenäisen eurooppalaisen ilmatilan organisoinnista ja käytöstä (Komission esittämä) 2001/0236 (COD) Ehdotus: EUROOPAN PARLAMENTIN JA NEUVOSTON ASETUS yhtenäisen eurooppalaisen ilmatilan organisoinnista ja käytöstä (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan, ottavat huomioon komission ehdotuksen [1], [1] EYVL C [...], [...], s. [...]. ottavat huomioon talous- ja sosiaalikomitean lausunnon [2], [2] EYVL C [...], [...], s. [...]. ottavat huomioon alueiden komitean lausunnon [3], [3] EYVL C [...], [...], s. [...]. noudattavat perustamissopimuksen 251 artiklassa määrättyä menettelyä [4] [4] EYVL C [...], [...], s. [...]. sekä katsovat seuraavaa: (1) Yhtenäisen eurooppalaisen ilmatilan perustaminen edellyttää yhdenmukaista ilmatilan organisoinnin ja käytön sääntelytapaa (2) Yhtenäistä eurooppalaista ilmatilaa käsitelleen korkean tason asiantuntijaryhmän kertomuksessa todetaan, että tarvitaan Euroopan yhteisön tason sääntöjä, joiden mukaisesti Euroopassa suunnitellaan, säännellään ja hallitaan strategisesti ilmatilaa ja parannetaan ilmaliikennevirtojen säätelyä. (3) Yhtenäisen ilmatilan perustamisesta annetussa komission tiedonannossa [5] kehotetaan toteuttamaan rakenneuudistus, jonka avulla voidaan luoda yhtenäinen ilmatila yhdentämällä ilmatilan hallinta ja kehittämällä uusia ilmaliikenteen hallintaratkaisuja ja -menettelyjä. [5] EYVL C [...], [...], s. [...]. (4) Euroopan parlamentin ja neuvoston asetuksessa (EY) XXX/XX [6] säädetään yhtenäisen ilmatilan perustamisen edellytyksistä. [6] EYVL C [...], [...], s. [...]. (5) Ilmatila on yhteinen resurssi, jota on käytettävä joustavasti siten, että taataan oikeudenmukaisuus ja avoimuus kaikkien käyttäjien kannalta ja otetaan samalla huomioon jäsenvaltioiden turvallisuus- ja puolustustarpeet ja niiden kansainvälisissä järjestöissä tekemät sitoumukset. (6) Tehokas ilmatilan hallinta on olennaisen tärkeää, jotta voitaisiin lisätä ilmaliikennepalvelujen järjestelmän kapasiteettia, vastata optimaalisesti erilaisiin käyttäjien vaatimuksiin ja mahdollistaa mahdollisimman joustava ilmatilan käyttö. (7) Eurocontrolin toiminta osoittaa selvästi, että reittiverkostoa ja ilmatilan rakennetta ei voida realistisesti kehittää erillään yksittäisissä jäsenvaltioissa, sillä jokainen jäsenvaltio on erottamaton osa eurooppalaista ilmaliikenteen hallintaverkkoa. (8) Yläilmatilan matkalentoja varten olisi perustettava yhtenäinen ilmatila. Kyseisen ilmatilan sekä alueellisen ja paikallisen ilmatilan yhtymäkohdat olisi yksilöitävä tämän edellyttämällä tavalla. (9) Ilmatila, jossa tarjotaan ilmaliikennepalveluja, olisi rajattava tehokkaiden palvelujen asettamien tarpeiden eikä valtioiden rajojen mukaan. (10) Ilmatilan käyttäjät kohtaavat toisistaan poikkeavia ilmatilan käyttöedellytyksiä ja liikkumisen vapautta koskevia edellytyksiä yhteisön ilmatilassa. Tämä johtuu siitä, että ilmatilan luokitusta ei ole yhdenmukaistettu. (11) Reittiverkoston määrittelyn rajoitteet johtavat siihen, että ilmaliikennevirrat keskittyvät tiettyihin lentoreittien risteys- tai yhtymäkohtiin, vaikka suoran reitityksen periaate olisi suositeltavin, taloudellisin ja ekologisin tapa käyttää yhteisön ilmatilaa. (12) Yhteisen ja yhdenmukaisen ilmatilan rakenteen luominen on tärkeää, jotta ilmatilan jakaminen perustuisi nyt ja tulevaisuudessa yhteisiin periaatteisiin ja jotta ilmatilan käyttöä suunniteltaisiin ja hallittaisiin yhdenmukaisten sääntöjen mukaisesti. (13) Ylä- ja alailmatilan välille olisi luotava asianmukaiset yhtymäkohdat, ja yhdenmukainen lähestymistapa on suotavaa ulottaa koskemaan myös alailmatilaa. (14) Eroavuudet siviili- ja sotilaspuolen välisen yhteistyön organisoinnissa yhteisön alueella estävät ilmatilan yhdenmukaisen ja oikein ajoitetun hallinnan ja muutosten toteuttamisen. Yhtenäisen ilmatilan onnistuminen edellyttää siviili- ja sotilasviranomaisten tehokasta yhteistyötä. (15) Ilmatilan joustavan käytön periaatteen ja yhteisen hallinnan olisi toimittava tehokkaasti, jotta sotilaallinen harjoituslentotoiminta voitaisiin sovittaa joustavasti siviili-ilmaliikenteeseen. Sotilaskäyttöön osoitettujen ilmatilan osien sijainti, koko ja käyttöajat on optimoitava erityisesti siviili-ilmaliikenteen huippuaikoina ja vilkkaasti liikennöidyssä ilmatilassa. (16) Sotilaallinen lentotoiminta olisi suojattava aina kun tässä asetuksessa säädettyjen yhteisten periaatteiden ja vaatimusten soveltaminen haittaa sen turvallista ja tehokasta harjoittamista. (17) Ilmaliikennevirtojen säätelyn toimivuuden parantamiseksi olisi otettava käyttöön asianmukaisia toimenpiteitä. (18) Yhtenäistä eurooppalaista ilmatilaa käsitelleen korkean tason asiantuntijaryhmän päätelmien mukaisesti Eurocontrol katsotaan elimeksi, jolla on tarvittava asiantuntemus yhteisön tukemiseksi sen sääntelytehtävässä. Sen vuoksi Eurocontrol voi laatia asianmukaisten järjestelyjen mukaisesti sääntöluonnoksia noudattaen niitä ehtoja, jotka sisällytetään komission ja Eurocontrolin yhteistyöjärjestelyä koskevaan asiakirjaan. (19) Kun otetaan huomioon perustamissopimuksen 5 artiklassa esitetyt toissijaisuus- ja suhteellisuusperiaate, tämän asetuksen tavoitetta, joka on yhtenäisen toiminnallisen ilmatilan muodostavan eurooppalaisen ilmatilan perustaminen, ei voida saavuttaa riittävällä tavalla yksittäisten jäsenvaltioiden toimin, vaan tavoite on toimen ylikansallisesta luonteesta johtuen saavutettavissa paremmin yhteisön tasolla; tällöin on varmistettava, että täytäntöönpanomenettelyissä otetaan huomioon paikalliset erityisolosuhteet. (20) Koska tämän asetuksen täytäntöön panemiseksi tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [7] 2 artiklassa tarkoitettuja laajakantoisia toimenpiteitä, toimenpiteistä olisi päätettävä mainitun päätöksen 5 artiklassa säädettyä sääntelymenettelyä noudattaen, [7] EYVL L 184, 17.7.1999, s. 23. OVAT ANTANEET TÄMÄN ASETUKSEN: Osa I Yleiset näkökohdat 1 artikla (Soveltamisala) 1. Tämä asetus koskee ilmatilan organisointia ja käyttöä yhtenäisen eurooppalaisen ilmatilan perustamisen edellytyksistä annetun asetuksen (EY) XXX/XX [puiteasetus] mukaisesti ja kyseisen asetuksen soveltamisalan puitteissa. 2. Tätä asetusta sovelletaan asetuksen (EY) XXX/XX [lennonvarmistuspalvelujen tarjoamista koskeva asetus] 8 artiklassa säädetyllä tavalla ilmatilaan, jota varten jäsenvaltiot nimeävät lennonvarmistuspalvelujen tarjoajat. 2 artikla (Tavoite) Tämän asetuksen tavoitteena on perustaa yhden ainoan toiminnallisen ilmatilan muodostava yhteisön ilmatila, jossa yhteiset suunnittelu- ja hallintamenettelyt varmistavat ilmaliikenteen hallinnan tehokkaan ja turvallisen toiminnan. Yhteisön ilmatilan käytöllä tuetaan lennonvarmistuspalvelujen toimintaa johdonmukaisena ja yhdenmukaisena kokonaisuutena asetuksen (EY) XXX/XX [lennonvarmistuspalvelujen tarjoamista koskeva asetus] säännösten mukaisesti. 3 artikla (Määritelmät) Asetuksen (EY) XXX/XX [puiteasetus] 2 artiklassa olevien määritelmien lisäksi tässä asetuksessa tarkoitetaan: a) 'yhtenäisellä toiminnallisella ilmatilalla' yhdenmukaisia ilmatilan hallintamenettelyjä ja turvallisuusnormeja lennonjohtopalvelujen tarjonnassa; b) 'ilmatilan suunnittelulla' asianmukaista, tehokasta ja toimivaa ilmatilan jäsentämis-, jako- ja luokitusmenettelyä sekä reittien ja ilmatilan suunnittelua; c) 'lentotiedotusalueella' mitoiltaan määriteltyä ilmatilaa, jossa tarjotaan lentotiedotuspalveluja ja hälytyspalveluja; d) 'jakopinnalla' ylä- ja alailmatilan välistä rajaa; e) 'yläilmatilalla' määrätyn lentopinnan yläpuolella olevaa ilmatilaa; f) 'alailmatilalla' määrätyn lentopinnan alapuolella olevaa ilmatilaa; g) 'lentopinnalla' ilmakehän vakiopainepintaa, joka on määritelty ilmanpainearvon 1013,2 hehtopascalia suhteen ja eroteltu muista tällaisista pinnoista tietyin paine-eroin; h) 'funktionaalisella ilmatilan lohkolla' maan tai vesialueiden yllä sijaitsevaa mitoiltaan optimaalisesti määriteltyä ilmatilaa, jossa tarjotaan lennonvarmistuspalveluja; i) 'aluelennonjohtokeskuksella' toiminnallista yksikköä, joka on perustettu tarjoamaan lennonjohtopalveluja sen toimialueeseen kuuluvassa ilmatilan lohkossa harjoitettavalle ilmaliikenteelle; j) 'ilmatilan luokittelulla' ICAO:n käyttämää ilmatilan luokittelua aakkosellisesti luokkiin A-G kansainvälisestä siviili-ilmailusta vuonna 1944 tehdyn Chicagon yleissopimuksen liitteen 11 heinäkuussa 1998 julkaistun kahdennentoista laitoksen lisäyksen 4 mukaisesti; nämä luokat voidaan määritellä myös mitoiltaan määritetyiksi ja aakkosilla nimetyiksi ilmatiloiksi, joissa voidaan liikennöidä tietyntyyppisiä lentoja ja joita varten on määritelty ilmaliikennepalvelut ja toimintasäännöt; k) 'suoralla reitityksellä' ilma-aluksen toimintaa, jossa ilma-alus voi lentää kahden pisteen välistä suoraa tietä reittijärjestelmän ulkopuolella; l) 'reittiverkolla' määritettyjen reittien muodostamaa verkkoa, jossa ilmaliikennevirrat ohjataan ilmaliikennepalvelujen tarjoamisen edellyttämällä tavalla; m) 'sektorilla' ilmatilan osaa, joka on saatu jakamalla kaikki lennonjohtotehtävät hallittavan kokoisiin osiin, joiden läpäisyä ja kapasiteettia voidaan mitata; n) 'ilmatilan joustavalla käytöllä' Euroopan siviili-ilmailukonferenssin alueella sovellettavaa ilmatilan hallintaratkaisua, joka määritellään Eurocontrolin julkaiseman oppaan "Airspace Management Handbook for the Application of the Concept of the Flexible Use of Airspace" 5 päivänä helmikuuta 1996 julkaistussa ensimmäisessä laitoksessa; o) 'ilmatilan hallinnalla' suunnittelutoimintoa, jonka päätavoite on käytettävissä olevan ilmatilan maksimaalinen hyödyntäminen jakamalla aikoja dynaamisesti ja erottelemalla joissakin tapauksissa eri ilmatilan käyttäjäluokille osoitettava ilmatila lyhytaikaisten tarpeiden perusteella; p) 'ilmaliikennevirtojen säätelyllä' palvelua, joka on perustettu edistämään ilmaliikennevirtojen turvallisuutta, täsmällisyyttä ja sujuvuutta ja jolla varmistetaan, että lennonjohtokapasiteettia käytetään mahdollisimman tehokkaasti ja että liikenteen määrä on asianomaisten ilmaliikennepalvelujen tarjoajien ilmoittamien kapasiteettien mukaista; q) 'yhteisellä päätöksenteolla' menettelyä, jossa ilmaliikennepalvelujen tarjoajat, lentoasematoiminnan harjoittajat, ilmaliikennevirtojen säätelypalvelujen tarjoajat ja ilmatilan käyttäjät vaihtavat keskenään tietoja joustavoittaakseen lähtö- ja saapumisaikojen ja reittien jakamista ja lentojen koordinointimenettelyjä siten, että optimoidaan niukan kapasiteetin käyttö. Osa II Ilmatilan rakenne 4 artikla (Eurooppalaisen ylemmän lentotiedotusalueen perustaminen) 1. Perustetaan yläilmatilaan yhtenäinen eurooppalainen lentotiedotusalue, jäljempänä 'eurooppalainen ylempi lentotiedotusalue' (EUIR), ottaen huomioon kansainvälisestä siviili-ilmailusta vuonna 1944 tehdyn Chicagon yleissopimuksen liitteen 11 heinäkuussa 1998 julkaistussa kahdennessatoista laitoksessa esitetyt ICAO:n vaatimukset. 2. Ylä- ja alailmatilan jakopinta määritellään lentopinnalle 285. 3. Kolmen vuoden kuluessa eurooppalaisen ylemmän lentotiedotusalueen perustamisesta Euroopan parlamentti ja neuvosto laajentavat komission ehdotuksesta tämän artiklan 1 kohdassa tarkoitettua käsitettä siten, että perustetaan eurooppalainen lentotiedotusalue myös alailmatilaan. 4. Komissio toteuttaa tarvittavat toimenpiteet, jotta ICAO tunnustaa eurooppalaisen ylemmän lentotiedotusalueen siten kuin kansainvälisestä siviili-ilmailusta vuonna 1944 tehdyn Chicagon yleissopimuksen liitteen 15 heinäkuussa 1997 julkaistussa kymmenennessä laitoksessa edellytetään. Lisäksi komissio toteuttaa Eurocontrolin avulla järjestelyt, joiden myötä eurooppalaista ylempää lentotiedotusaluetta koskevat yhteiset ilmailutiedot julkaistaan yhtenä kokonaisuutena laatimalla koonnelma voimassa olevista kansallisista ilmailutiedoista. Tähän julkaisuun sisällytetään kaikki yhtenäisen ilmatilan perustamisesta aiheutuvat vaatimusten ja menettelyjen muutokset. 5 artikla (Yläilmatilan jäsentäminen uudelleen) 1. Eurooppalainen ylempi lentotiedotusalue jäsennetään turvallisuus- ja tehokkuusnäkökohtien perusteella tietyn vähimmäiskoon omaaviksi funktionaalisiksi ilmatilan lohkoiksi. Tällaisten funktionaalisten ilmatilan lohkojen rajojen ei tarvitse vastata valtioiden rajoja. Funktionaaliset ilmatilan lohkot perustetaan tukemaan ilmaliikennepalvelujen tarjoamista aluelennonjohtokeskuksissa, jotka vastaavat optimaalisen kokoisista eurooppalaisen ylemmän lentotiedotusalueen ilmatiloista. 2. Funktionaaliset ilmatilan lohkot määritellään tämän asetuksen 16 artiklan 2 kohdassa säädettyä menettelyä noudattaen. Funktionaaliset ilmatilan lohkot on määriteltävä siten, että: i) tuetaan tehokkaasti nykyistä ja tulevaa ilmaliikenteen mallia, ii) varmistetaan kunkin ilmatilan lohkon suunnittelu sellaiseksi, että koko Euroopan ilmatila toimii mahdollisimman tehokkaasti, iii) otetaan huomioon eri lennonvarmistuspalvelujen tarjoajien henkilöstövoimavarat ja pääomavarat, iv) minimoidaan eri aluelennonjohtokeskusten välisten tapahtumien kustannukset, v) varmistetaan yhtenäisyys ylä- ja alailmatilan nykyisten ja tulevien rakenteiden välillä. 6 artikla (Ilmatilan luokitus) 1. Eurooppalainen ylempi lentotiedotusalue määritellään noudattaen yhdenmukaistettua ilmatilan luokitusta, jotta lennonvarmistuspalveluja voitaisiin tarjota saumattomasti kaikkialla yhteisössä ja jotta voitaisiin saada aikaan yksi ainoa ympäristöluokka, jossa ilmaliikennepalvelujen tarjoajilla on tiedot kaikesta ilmaliikenteestä sekä alusten aseman että lentoaikeiden osalta. 2. Edellä 1 kohdassa tarkoitettu luokitus vahvistetaan soveltamalla yhteisesti ja yksinkertaistetusti nykyistä, kansainvälisestä siviili-ilmailusta vuonna 1944 tehdyn Chicagon yleissopimuksen liitteen 11 heinäkuussa 1998 julkaistun kahdennentoista laitoksen 2 luvussa määrättyä ilmatilaluokitusta. 3. Täytäntöönpanosäännöt, jotka tarvitaan tämän artiklan soveltamisalaan kuuluvilla aloilla, vahvistetaan noudattaen tämän asetuksen 16 artiklan 2 kohdassa säädettyä menettelyä. 7 artikla (Suora reititys yläilmatilassa) Lennonvarmistuspalvelujen tarjoajien on toteutettava järjestelyt, joilla suora reititys otetaan vaiheittain käyttöön eurooppalaisella ylemmällä lentotiedotusalueella yhteisön ilmatilan käyttämiseksi mahdollisemman taloudellisesti sekä ympäristön kannalta parhaalla tavalla; tätä varten on kuitenkin arvioitava turvallisuuteen liittyvät näkökohdat. Palveluntarjoajien on esitettävä säännöllisesti komissiolle kertomukset tästä käyttöönotosta. 8 artikla (Ilmatilan yhdenmukainen suunnittelu) Ilmatilan jäsentämisessä, jakamisessa ja luokittelussa sekä reittisuunnittelussa on käytettävä yhtenäistä, tehokasta ja toimivaa suunnittelumenettelyä sovitun toimintaratkaisun puitteissa. Tätä varten vahvistetaan sektorien, erityisesti valtioiden rajat ylittävien sektorien, suunnittelua sekä reittisuunnittelua koskevia ilmatilasääntöjä, yhteisiä periaatteita ja vaatimuksia Eurocontrolin 1 päivänä huhtikuuta 2001 julkaiseman asiakirjan "Concept and Criteria for Medium Term EUR Route Network and Associated Airspace Sectorisation" (EATMP ARN versio 4) perusteella. Täytäntöönpanosäännöt, jotka tarvitaan tämän artiklan soveltamisalaan kuuluvilla aloilla, vahvistetaan noudattaen tämän asetuksen 16 artiklan 2 kohdassa säädettyä menettelyä. 9 artikla (Yhdenmukaisuus alailmatilan suunnittelun kanssa) Alailmatilan suunnittelu yhdenmukaistetaan tämän asetuksen 5 artiklan 2 kohdassa lueteltuja vaatimuksia soveltaen sekä tämän asetuksen 16 artiklan 2 kohdassa säädettyä menettelyä noudattaen siten, että varmistetaan sen yhtenäisyys yläilmatilan kanssa ja otetaan huomioon lentoasemien ja niiden lähialueiden ympäristö. Tämän asetuksen 5 artiklassa tarkoitettua funktionaalisten ilmatilan lohkojen käsitettä laajennetaan 4 artiklan 3 kohdan mukaisesti siten, että voidaan perustaa samanlaiset lohkot alailmatilaan ja ratkaista näin erityisesti valtioiden rajat ylittävään toimintaan liittyviä ongelmia lyhyiden ja keskipitkien lentojen osalta. Lennonvarmistuspalvelujen tarjoajien on yhdenmukaistettava toiminnot ja käytänteet, jotka koskevat ilma-alusten lähestymistä lentoasemilla ja lähtöjä lentoasemilta sekä niiden liikkeitä maan pinnalla kenttäalueella. Tällaisten käytänteiden määrittämistä varten määritellään tämän asetuksen 16 artiklan 2 kohdassa säädettyä menettelyä noudattaen yhteinen menettely, johon sisältyy riskinarviointimenetelmiä menettelyjen paikallisen toteutettavuuden selvittämiseksi. Osa III Siviili- ja sotilastoiminnan koordinointi 10 artikla (Siviili- ja sotilastoiminnan koordinointi) 1. Jäsenvaltioiden on huolehdittava siitä, että ilmatilan siviili- ja sotilaskäyttäjille osoitetaan tehokkaasti ilmatilaa ja että nämä käyttävät sitä tehokkaasti, soveltamalla yhdenmukaisesti ja kaikilta osin ilmatilan joustavan käytön periaatetta. 2. Jäsenvaltioiden on edistettävä siviili- ja sotilasilmailun yhteistyön järjestämistä erityisesti kaikkien ilmatilan hallintaan ja liikennevirtojen säätelyyn liittyvien näkökohtien osalta. Lennonvarmistuspalvelujen siviili- ja sotilastarjoajien on vaihdettava tietoja asetuksen (EY) XXX/XX [lennonvarmistuspalvelujen tarjoamista koskeva asetus] 10 artiklan mukaisten sopimusten nojalla. 3. Ottaen huomioon tämän asetuksen 13 artiklassa määritellyt ilmaliikennevirtojen säätelyn yleiset edellytykset vahvistetaan perusteet, jotka koskevat: - erillisen ilmatilan käyttöä, mukaan luettuina vaaka- ja pystysuuntaisen laajuuden määrittämistä koskevat tekijät, kyseisen ilmatilan sijainti sekä sen jakaminen funktionaalisiin osiin, jotka voidaan ottaa käyttöön tarpeen mukaan, ja - ilmatilan joustavan käytön periaatteen soveltamista, noudattaen tämän asetuksen 16 artiklan 2 kohdassa säädettyä menettelyä. Näiden perusteiden avulla toteutetaan periaatteet, joista säädetään asetuksen (EY) XXX/XX [puiteasetus] 4 artiklassa. 4. Jäsenvaltioiden on edistettävä ilmapuolustuksen täyttä yhdentämistä ilmatilan hallintaan siten, että varmistetaan ilmatilan täysimittainen hyödyntäminen tiettyjen sovittujen edellytysten ja järjestelyjen mukaisesti ottaen huomioon kansalliset turvallisuusvaatimukset. 5. Jäsenvaltiot voivat siviili-ilmailun turvallisuuden varmistaakseen pyytää lentosuunnitelman toimittamista kaikilta sotilaslennoilta, jotka tulevat sellaiseen ilmatilaan, jota varten jäsenvaltiot ovat nimenneet ilmaliikennepalvelujen tarjoajia asetuksen (EY) XXX/XX [lennonvarmistuspalvelujen tarjoamista koskeva asetus] 8 ja 9 artiklan mukaisesti, riippumatta lennon lähtö- ja/tai määräpaikasta, sanotun kuitenkaan rajoittamatta niiden kansainvälisten sopimusten ja yleissopimusten soveltamista, joissa yhteisö on sopimuspuolena. 11 artikla (Tilapäinen poikkeus tarkistuksia varten) Jos sotilastoiminnot häiriintyvät vakavasti, jäsenvaltiot voivat pyytää komissiota tarkistamaan 10 artiklan 3 kohdan mukaisesti määritettyjä perusteita kyseisen jäsenvaltion alueella. Komissio myöntää tarkistamisen ajaksi kyseiselle jäsenvaltiolle tai kyseisille jäsenvaltioille tilapäisen luvan poiketa määräysten soveltamisesta. 12 artikla (Tietojen antaminen) Jäsenvaltiot antavat asetuksen (EY) XXX/XX [puiteasetus] 10 artiklan mukaisesti komissiolle lähempää tarkastelua ja julkaisemista varten tarvittavat tiedot sellaisen ilmatilan tarpeesta ja toteutuneesta käytöstä, joka on suljettu tai jonka käyttö on kielletty tai rajoitettu sotilaallisista syistä. Osa IV Liikennevirtojen säätely 13 artikla (Ilmaliikennevirtojen säätely) 1. Ilmaliikennevirtojen säätelyä varten vahvistetaan säännöt, joiden avulla voidaan optimoida käytettävissä oleva kapasiteetti ilmatilaa käytettäessä ja parantaa liikennevirtojen säätelyprosesseja. Näiden sääntöjen on perustuttava avoimuuden ja tehokkuuden periaatteisiin, ja niillä on varmistettava, että kapasiteettia käytetään joustavasti ja oikea-aikaisesti. Sääntöjen on myös tuettava lennonvarmistuspalvelujen tarjoajien, lentoasematoiminnan harjoittajien ja ilmatilan käyttäjien operatiivisen päätöksenteon järjestelmää, toisin sanoen yhteistä päätöksentekoa. Säännöt koskevat seuraavia seikkoja: - johdonmukainen, yhdessä julkaisussa määritelty reititys- ja liikenteenohjauspolitiikka, - lentoasemien jakamien tulo- ja lähtöaikojen sekä ilmaliikennevirtojen säätelykeskuksen jakamien aikojen yhdenmukaisuus, - lentosuunnitelmien epäjohdonmukaisuudet, - mahdolliset tavat johtaa ilmaliikenne pois ruuhkautuneilta alueilta vähemmän ruuhkautuneilla alueilla kulkeville reiteille, - etuoikeusjärjestys ilmatilan käytössä erityisesti ruuhka- ja kriisiaikoina. Tarvittavat täytäntöönpanosäännöt vahvistetaan tämän asetuksen 16 artiklan 2 kohdassa säädettyä menettelyä noudattaen. Osa V Loppusäännökset 14 artikla (Menettelyt) Valmistellessaan tämän asetuksen soveltamisalaan kuuluvia täytäntöönpanosääntöjä komissio voi tarvittaessa pyytää Eurocontrolia laatimaan sääntöluonnoksia komission vahvistaman työohjelman perusteella. 15 artikla (Säännösten tarkistaminen) 1. Tekniikan kehityksen edellyttämien mukautusten tekemiseksi voidaan tehdä muutoksia: - tämän asetuksen 4 artiklan 2 kohdassa tarkoitettuun lentopintaan, - tämän asetuksen 3, 4, 6 ja 8 artiklassa tarkoitettuja ICAO:n ja Eurocontrolin asiakirjoja koskeviin viittauksiin tämän asetuksen 16 artiklan 2 kohdassa säädettyä menettelyä noudattaen. 2. Komissio julkaisee tämän asetuksen nojalla annetut täytäntöönpanosäännöt Euroopan yhteisöjen virallisessa lehdessä. 16 artikla (Yhtenäisen ilmatilan komiteaa koskevat menettelyt) 1. Komissiota avustaa asetuksen (EY) XXX/XX [puiteasetus] 7 artiklalla perustettu yhtenäisen ilmatilan komitea. 2. Jos tähän kohtaan viitataan, sovelletaan päätöksen 1999/468/EY 5 artiklassa säädettyä sääntelymenettelyä mainitun päätöksen 7 artiklan 3 kohdan ja 8 artiklan mukaisesti. 3. Päätöksen 1999/468/EY 5 artiklan 6 kohdassa säädetty määräaika on yksi kuukausi. Osa VI Voimaantulo 17 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä [...] Euroopan parlamentin puolesta Neuvoston puolesta Puhemies Puheenjohtaja [...] [...]